(Návrh)

NARIADENIE VLÁDY 
Slovenskej republiky 

z ... 2014, 
 
ktorým sa mení a dopĺňa nariadenie vlády Slovenskej republiky č. 87/1995 Z. z.,
ktorým sa vykonávajú niektoré ustanovenia Občianskeho zákonníka 
v znení neskorších predpisov

Vláda Slovenskej republiky na vykonanie § 434 ods. 1, § 449 ods. 2, § 517 ods. 2, § 53b ods. 1 a § 687 ods. 2 Občianskeho zákonníka nariaďuje:

Čl. I

Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení nariadenia vlády Slovenskej republiky č. 586/2008 Z. z., nariadenia vlády Slovenskej republiky č. 281/2010 Z. z. a nariadenia vlády Slovenskej republiky č. 20/2013 Z. z. sa dopĺňa takto:

1. V úvodnej vete nariadenia vlády sa slová „§ 434 ods. 1“ nahrádzajú slovami „§ 53 ods. 6, § 53c, § 434 ods. 1“.

2. § 1 vrátane nadpisu nad paragrafom znie:

„Odplata a najvyššia prípustná výška odplaty, ktorú možno od spotrebiteľa požadovať pri poskytnutí peňažných prostriedkov
(§ 53 ods. 6)

§ 1

(1) Odplatu pri poskytnutí peňažných prostriedkov spotrebiteľovi tvoria úrok, poplatky a akékoľvek iné odplatné plnenia alebo iné náklady, ktoré sú dohodnuté pri podpise spotrebiteľskej zmluvy,  a ktoré sú spojené s poskytnutím peňažných prostriedkov alebo vyžadované pri poskytnutí peňažných prostriedkov. Pri výpočte odplaty sa vychádza z predpokladu, že spotrebiteľská zmluva zostane platná dohodnutý čas a že dodávateľ a spotrebiteľ si budú plniť svoje povinnosti za podmienok a v lehotách ustanovených v spotrebiteľskej zmluve.

(2) Odplata sa vyjadruje percentách za rok a vypočíta sa ako súčet plnení podľa odseku 3.

(3) Odplatu tvoria plnenia, ktoré sú súčasťou odplaty podľa odseku 1, vyjadrené:
a) v percentách zo sumy zmluvne dojednaných peňažných prostriedkov tak, že 
1. opakujúce  plnenie v percentách za kratšie obdobie ako jeden rok sa prepočíta na obdobie  jedného roka,
2. jednorazové plnenie v percentách sa vydelí počtom rokov trvania spotrebiteľskej zmluvy,

b) v peniazoch sa prepočítavajú na percentá za rok tak, že
1. opakujúce plnenie v peniazoch za kratšie obdobie ako jeden rok sa prepočíta na obdobie jedného roka, vydelí sa výškou zmluvne dohodnutých peňažných prostriedkov a vynásobí sa číslom 100,
2. jednorazové plnenie v peniazoch sa vydelí počtom rokov trvania spotrebiteľskej zmluvy a sumou zmluvne dohodnutých peňažných prostriedkov a vynásobí sa číslom 100,

c) v percentách z inej sumy ako je suma zmluvne dohodnutých peňažných prostriedkov tak, že
1. opakujúce  plnenie v percentách za kratšie obdobie ako jeden rok sa prepočíta na obdobie  jedného roka a vynásobí sa podielom tejto sumy a sumy zmluvne dohodnutých peňažných prostriedkov,
2. jednorazové plnenie v percentách sa vydelí počtom rokov trvania spotrebiteľskej zmluvy a vynásobí sa podielom tejto sumy a sumy zmluvne dohodnutých peňažných prostriedkov.

(4) Na účely stanovenia najvyššej prípustnej výšky odplaty podľa odseku 1 sa použije úroková miera požadovaná bankami a pobočkami zahraničných bánk podľa jednotlivých typov spotrebiteľského úveru za kalendárny štvrťrok predchádzajúci uzavretiu spotrebiteľskej zmluvy v mieste bydliska spotrebiteľa.“.

3. Za § 1sa vkladajú § 1a až 1c, ktoré vrátane nadpisov znejú:

„§ 1a
Najvyššia prípustná výška odplaty

(1) Ak odseky 2 a 3 neustanovujú inak, odplata pri poskytnutí peňažných prostriedkov spotrebiteľovi nesmie prevýšiť dvojnásobok priemernej úrokovej miery podľa § 1 ods. 4 pri obdobnom úvere alebo pôžičke ročne za prvý kalendárny mesiac štvrťroka predchádzajúceho uzavretiu spotrebiteľskej zmluvy. Na účely tohto nariadenia sa obdobným úverom alebo pôžičkou rozumie obdobný produkt, ktorý je svojou povahou najbližší príslušnému typu spotrebiteľského úveru podľa prvej vety. 

(2) Ak ide o poskytnutie peňažných prostriedkov na obdobie kratšie ako jeden rok alebo ide o úver alebo pôžičku, ktorej výška nepresiahne 100 eur, je najvyššia prípustná výška odplaty 30 % ročne.

(3) Ak ide o poskytnutie peňažných prostriedkov spotrebiteľovi na nájom a kúpu veci, ktorú spotrebiteľ užíva s právom jej kúpy po uplynutí dojednaného času užívania (lízing), je najvyššia prípustná výška odplaty 2,5 násobok priemernej úrokovej miery podľa § 1 ods. 4.

(4) Najvyššia prípustná výška odplaty sa posudzuje podľa pravidiel uvedených v odsekoch 1 až 3 ku dňu poskytnutia peňažných prostriedkov spotrebiteľovi.

§ 1b
Veľkosť písma zmluvných podmienok v spotrebiteľskej zmluve
a súvisiacich dokumentoch
(§ 53c)

	Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou musí dodávateľ uviesť písmom takej veľkosti, že stredná výška písma vymedzená v prílohe tohto nariadenia je najmenej 1,2 mm.

§ 1c
Zodpovednosť za škodu spôsobenú na vnesených alebo odložených veciach 
(§ 434 ods. 1)

Za klenoty, peniaze a iné cennosti sa zodpovedá do výšky 331, 94 eura.“.

4. Za § 10c sa vkladajú § 10d a § 10e, ktoré vrátane nadpisu znejú:

„§ 10d
Prechodné ustanovenie k úprave
účinnej od 1. júna 2014

Ak záväzkový vzťah vznikol pred 1. júnom 2014, odplata za poskytnutie peňažných prostriedkov spotrebiteľovi sa riadi podľa predpisov účinných do 31. mája 2014.

§ 10e
Prechodné ustanovenie k úprave
účinnej od 1. januára 2015

(1)	Ak dôjde k poskytnutiu peňažných prostriedkov spotrebiteľovi v období po 31. máji 2014 pred 1. januárom 2015, odplatou sa na účely tohto nariadenia rozumie odplata obvykle požadovaná bankami za úvery alebo pôžičky v mieste bydliska spotrebiteľa a v čase uzavretia zmluvy a za najvyššiu prípustnú výšku odplaty sa považuje odplata, ktorá nesmie podstatne prevyšovať odplatu obvykle požadovanú bankami za úvery alebo pôžičky v mieste bydliska spotrebiteľa a v čase uzavretia zmluvy; úverom alebo pôžičkou sa rozumie aj obdobný produkt, ktorý je svojou povahou najbližší úveru alebo pôžičke, ktoré boli spotrebiteľovi poskytnuté.

(2)	Ak záväzkový vzťah vznikol pred 1. januárom 2015, veľkosť písma ustanovení obsiahnutých vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou sa riadi podľa predpisov účinných do 31. decembra 2014.“.

Čl. II

Toto nariadenie nadobúda účinnosť 1. júna 2014 okrem bodov 2 a 3 § 1a a 1b, ktoré nadobúdajú účinnosť 1. januára 2015.

Príloha k nariadeniu

Vymedzenie strednej výšky písma

Vysvetlivky 
1 - Akcentová čiara 
2 - Horná čiara 
3 - Stredná čiara 
4 - Účiarie (základná doťažnica) 
5 - Dolná čiara 
6 - Stredná výška písma 
7 - Veľkosť písma